ສປປ ລາວ ໄດ້ຮັບກຽດເປັນເຈົ້າພາບຈັດກອງປະຊຸມ ໜ່ວຍງານວິຊາການດ້ານຢາອາຊຽນ (ACCSQ-PPWG) ຄັ້ງທີ 22 ແລະ ບັນດາກອງປະຊຸມທີ່ກ່ຽວຂ້ອງ ລະຫວ່າງວັນທີ 9-13 ມີນາ 2015 ຢູ່ໂຮງແຮມລາວພລາຊາ ໂດຍເປັນປະທານຂອງທ່ານ ສຈ.ດຣ. ເອກສະຫວ່າງ ວົງວິຈິດ ລັດຖະມົນຕີວ່າການກະຊວງສາທາລະນະສຸກ ມີຜູ້ຕາງໜ້າກອງເລຂາອາຊຽນ ພ້ອມດ້ວຍໜ່ວຍງານດ້ານຢາບັນດາປະເທດສະມາຊິກອາຊຽນ ກະຊວງ ແລະ ພາກສ່ວນກ່ຽວຂ້ອງເຂົ້າຮ່ວມ.
ການເປັນເຈົ້າພາບຈັດກອງປະຊຸມຄັ້ງນີ້ ແມ່ນເປັນຄັ້ງທີ 2 ຖັດຈາກປີ 2008 ໂດຍມີຈຸດປະສົງເພື່ອແລກປ່ຽນ ແລະ ຖອດຖອນບົດຮຽນກັບບັນດາປະເທດສະມາຊິກອາຊຽນ ກ່ຽວກັບການຈັດຕັ້ງປະຕິບັດການເຊື່ອມສານດ້ານເອກະສານ ແລະ ຂໍ້ຮຽກຮ້ອງກ່ຽວກັບການຂຶ້ນທະບຽນຢາໃນບັນດາປະເທດອາຊຽນ (ASEAN ACTD ແລະ ASEAN ACTR) ເພື່ອຄົ້ນຄວ້າ ແລະ ປະກອບຄຳເຫັນໃສ່ຄູ່ມືທາງວິຊາການດ້ານຢາ ໃຫ້ເປັນມາດຕະຖານອັນດຽວກັນ ແລະ ເປັນເອກະພາບກັນໃນການຈັດຕັ້ງປະຕິບັດ ທັງເປັນການທົບທວນຄືນແຜນງານຂອງໜ່ວຍງານດ້ານຢາ ໃຫ້ມີຄວາມສອດຄ່ອງໃນການຈັດຕັ້ງປະຕິບັດໃນຕໍ່ໜ້າ ແນໃສ່ບັນລຸເປົ້າໝາຍຂອງປະຊາຄົມເສດຖະກິດອາຊຽນ (AEC) ໃນປີ 2015 ແລະ ແຜນການຮ່ວມມືຈາກຂົງເຂດສາກົນກັບພາກພື້ນ.
ໃນວາລະການຈັດກອງປະຊຸມຄັ້ງນີ້ ຍັງມີ 5 ກອງປະຊຸມວິຊາການກ່ຽວຂ້ອງເຊັ່ນ: ກອງປະຊຸມໜ່ວຍງານສະເພາະກິດ ທາງດ້ານການຈັດຕັ້ງປະຕິບັດວຽກງານດ້ານຄຸນະພາບຢາ ແລະ ຜະລິດຊີວະສາດ ກອງປະຊຸມໜ່ວຍງານສະເພາະກິດທາງດ້ານຊີວະສົມທຽບ ແລະ ຊີວິດຄົງທົນຂອງຢາ ກອງປະຊຸມຄະນະກຳມະການຮ່ວມກ່ຽວກັບ ການປະຕິບັດບົດບັນທຶກຄວາມຮັບຮູ້ຮ່ວມກັນ ທາງດ້ານການກວດກາການປະຕິບັດຕາມຫຼັກການຜະລິດຢາທີ່ດີ ກອງປະຊຸມແລກປ່ຽນບົດຮຽນຂັ້ນຕອນການຂຶ້ນທະບຽນຢາ ລະຫວ່າງອົງການອະນາໄມໂລກ ແລະ ບັນດາປະເທດສະມາຊິກອາຊຽນ ແລະ ກອງປະຊຸມຫົວໜ້າຜູ້ແທນຂອງ ບັນດາປະເທດສະມາຊິກອາຊຽນ ກ່ຽວກັບຜະລິດຕະພັນຢາ ເຊິ່ງບັນດາກອງປະຊຸມເຫຼົ່ານີ້ ແມ່ນການກະກຽມຂໍ້ມູນເພື່ອສະໜອງ ແລະ ລາຍງານຕໍ່ກອງປະຊຸມ (ACCSQ-PPWG) ຄັ້ງທີ 22.